gl en gl lt gl en gl gl en gl fr gl gl es es gl gl gl de pt gl gl gl es gl en gl gl gl gl es gl es gl gl es pl es gl gl es pl es gl gl es pl es gl gl es pl es gl gl es gl es gl gl es gl es gl gl en gl es gl gl es es es gl gl en en es gl gl gl gl en es es gl gl gl gl gl pt gl gl
CICLO KONCHALOVSKY NO CGAI | Academia Galega do Audiovisual
O Centro Galego de Artes da Imaxe comeza hoxe mércores día 25 de setembro o ciclo dedicado ao cineasta ruso Andréi Konchalovsky, coas proxeccións de El Primer Maestro (1965) (18.00 horas) e A Historia de Asia Klachina, que amó pero no quiso casarse (1966) (20.30 horas). O ciclo segue ata o día 11 de outubro.
En colaboración co Centro Ruso de Ciencia e Cultura, The Andréi Konchalovsky Production Center, IVAC-La Filmoteca de Valencia e Filmoteca de Andalucía.
Andréi Sergueyevich Konchalovsky (Moscú, 1937) é un dos máis coñecidos directores de cine rusos. Home de cine e teatro, actor, director de máis de vinte filmes e nove producións teatrais, escritor, guionista do primeiro Andréi Tarkovski (La infancia de Iván, 1962; Andrei Rubliev, 1966), fillo dun célebre poeta e irmán do tamén realizador Nikita Mikhalkov-Konchalovsky, de xeito ben singular e na fin da Guerra Fría, Andréi Konchalovsky desenvolve parte da súa carreira nos Estados Unidos.
Logo de recibir unha esmerada formación musical e cinematográfica, dirixe unha curtametraxe triunfal, Malchik i golub (El niño y la paloma), gañadora do premio para debutantes do Festival de cine de Venecia de 1962, e, en 1965, inspirado pola creatividade de Akira Kurosawa, filma Pervij uchitel (El primer maestro), historia dun mozo idealista, soldado do Exército Vermello que trata de alfabetizar os pastores dun lugar perdido de Asia Central. A súa seguinte película é Istoriya Asi Klyachinoy, kotoraya lyubila, da ne vyshla zamuzh (La historia de Asia Kachina, que amó pero no quiso casarse, 1967), un filme formalmente complexo e arriscado con problemas de censura que non ve a luz ata 1988, seguido dunha particular secuela: Kurochka Ryaba (La gallina de los huevos de oro, 1994). En 1969 volve a vista cara aos clásicos, e presenta Dvoryanskoe gnezdo (Nido de nobles) de Iván Turgueniev. No seu seguinte filme, Diadia Vania (Tío Vania, 1970), adapta con habelencia a Chéjov, co célebre actor e director Sergei Bondarchuk no papel de Astrov. Tío Vania obtén a Concha de Prata no Festival de San Sebastián.
Mércores 25 de setembro (18.00 horas)
Dirección: Andrei Mikhalkov-Konchalovsky. Guión: Chinguis Aitmatov, Andrei Mikhalkov-Konchalovsky e Boris Dobrodeiev. Produción: Kirghiz Film e Mosfilm Studios (URSS). Fotografía: Gueorgui Guerberg. Intérpretes: Natalia Arinbasárova, Bolot Beishenalíev, Idrís Nogáibaiev. Duración: 102 minutos.
Unha fábula ambientada no mundo agrario, onde non parece tan claro que logo da revolución rusa se alcanzase a conciencia revolucionaria bolxevique. Estamos en 1923 e un mestre chega a unha vila coa intención de educar os campesiños analfabetos. Primeira longametraxe do realizador de Siberiada e El tren del infierno.
Mércores 25 de setembro (20.30 horas)
ISTORIYA ASI KLYACHINOY, KOTORAYA LYUBILA, DA NE VYSHLA ZAMUZH / [LA HISTORIA DE ASIA KLACHINA, QUE AMÓ PERO NO QUISO CASARSE]
Dirección: Andréi Konchalovsky. Guión: Yuri Klepikov. Produción: Mosfilm. Fotografía: Georgi Rerberg. Intérpretes: Iya Savvina, Lyubov Sokolova. Duración: 94 minutos.
Unha moza chamada Asia Klyachina, decide levar o seu embarazo sen se preocupar demasiado polo pai, que non parece interesado en recoñecer o seu fillo. Outros homes, un en especial, séntense atraídos por ela, pero a moza non amosa interese ningún por eles. A vida da aldea transcorre entre o traballo cotián, a ocasional ledicia e as loitas que se presentan a diario entre os campesiños. Poética e ruda, foi prohibida e a versión íntegra do filme só se puido estrear na Unión Soviética vinte anos despois, logo dun pase previo pola Berlinale co título de Asino scaste / La felicidad de Asia.
Xoves 26 de setembro (18.00 horas)
DVORIANSKOIE GNIEZDO / NIDO DE NOBLES
Dirección: Andréi Konchalovsky. Guión: Valentin Ezhov e Andréi Konchalovsky, sobre a obra de Iván Turgueniev. Produción: Mosfilm. Fotografía: Georgi Rerberg. Intérpretes: Irina Kupchenko, Leonid Kulagin. Duración: 105 minutos.
Fiodor Ivánovich Lavretsky regresa á facenda da súa propiedade logo dunha longa tempada no estranxeiro, unha vez consumado o fracaso do seu matrimonio. Ao pouco de chegar coñece unha moza, Liza, filla da súa prima, e recibe a nova da morte da súa esposa. Despois dos problemas con The Story of Asia Klachina…, Konchalovsy vaise orientar cara ás adaptacións literarias de prestixio. Herdeiro dunha das grandes tradicións da pintura rusa, filma aquí unha versión en cor, de enorme beleza visual, de Nido de nobles de Turgueniev.
Xoves 26 de setembro (20.30 horas)
DIADIA VANIA / TÍO VANIA
Dirección e guión: Andréi Konchalovsky, sobre a obra de Antón Chéjov. Guión: . Produción: H. Fotografía: Georgi Rerberg e Yevgeni Guslinski. Intérpretes: Innokenti Smoktunovski, Sergei Bondarchuk, Irina Kupchenko. Duración: 104 minutos.
Nunha propiedade dos Serebryakov atópanse o profesor xubilado Aleksandr Vladimirovich Serebryakov; a súa segunda muller, Elena; Sofía, a filla da súa primeira esposa; Iván Petrovich Voinitzkii, chamado o tío Vania; a ama Marina e o doutor Mijail Lvovich Astrov. Todos van ter un axitado encontro onde espirán as súas paixóns, temores, resentimentos…e algunha que outra verdade sobre a vida e as súas propias existencias. Adaptación da obra Tío Vania do escritor e dramaturgo ruso Antón Chéjov publicada en 1899. Para moitos, a mellor adaptación xamais filmada sobre a obra.
Venres 27 de setembro (18.00 horas)
Dirección: Andréi Konchalovsky. Guión: Valentin Ezhov e Andréi Konchalovsky. Produción: Mosfilm, Satra e Sovexport Film. Fotografía: Levan Paatashvili. Intérpretes: Nikita Mikhalkov, Vitali Solomin, Natalya Andreychenko. Duración: 200 minutos.
A historia de dúas familias de distinta condición socioeconómica, os Solomin e os Ustuizhanin, pertencentes a Yelan, unha aldea perdida da Siberia, permite percorrer, de 1900 a 1965, a historia da Rusia do século XX ao modo do Novecento de Bernardo Bertolucci, con máis poesía e revolución polo medio. A relación directa coa natureza, o illamento e a presión dos cambios socio políticos constrúen un fresco histórico arredor de tres xeracións de enorme magnitude. Gran Premio do Xurado en Cannes 1979.
Martes 1 de outubro (18.00 e 20.30 horas)
MARÍA’S LOVERS / LOS AMANTES DE MARÍA
Dirección: Andréi Konchalovsky. Guión: Gerard Brach, Andréi Konchalovsky, Paul Zindel e Marjorie David. Produción: Cannon Group, Golan-Globus Productions. Fotografía: Juan Ruiz-Anchía. Intérpretes: Nasstassja Kinski, John Savage, Robert Mitchum, Keith Carradine. Duración: 111 minutos.
No final da II Guerra Mundial, o soldado Iván Bibic regresa á súa cidade natal, Pittsburgh, coa idea de se encontrar coa muller da súa vida, María. O seu amor idealista faille perseverar e consegue casar con ela. Porén, tantos anos de soños románticos impiden que Iván sexa quen de sentir desexo por María. Unha singular combinación de relato de relacións persoais, amor e sacrificio, penitencia e redención, emigrantes e desarraigamento, por onde asoma a melancolía e o ensimesmamento eslavos. A produtora Cannon dálle liberdade a un Konchalovsky debutante nos Estados Unidos. Ollo ao xogo con imaxes filmadas por John Huston (Let there be Light) sobre a guerra. Sección Oficial Venecia 1984.
Mércores 2 de outubro (18.00 e 20.30 horas)
RUNAWAY TRAIN / EL TREN DEL INFIERNO
Dirección: Andréi Konchalovsky. Guión: Edward Bunker, Andréi Konchalovsky e Djordje Milicevic, sobre un guión de Akira Kurosawa. Produción: Golan-Globus Productions e Northbrook Films. Fotografía: Alan Hume. Intérpretes: Jon Voight, Eric Roberts, Rebecca de Mornay. Duración: 100 minutos.
Dous presidiarios foxen dunha prisión de máxima seguridade en Alaska. A morte do maquinista do tren en que se refuxian facilita unha tensa persecución, onde o tren desbocado compite en protagonismo. As interioridades dos códigos da cadea –o lendario literato ex convicto Edward Bunker é un dos asinantes do guión, baseado nun libreto do cineasta xaponés Akira Kurosawa- marcan o enfrontamento entre personalidades distintas, a dos dous reos fuxidos e a dun alcaide sádico. Un filme exitoso onde se privilexia o movemento, a acción, os espazos, o suspense e as excelentes interpretacións. Tres nominacións aos Óscars, Globo de Ouro para Jon Voight e participación en Cannes 1986.
Mércores 9 de outubro (18.00 e 20.30 horas)
SHY PEOPLE / VIDAS DISTANTES
Dirección: Andréi Konchalovsky. Guión: Gérard Brach, Andréi Konchalovsky e Marjorie David. Produción: Cannon Group. Fotografía: Chris Menges. Intérpretes: Barbara Hershey, Jill Clayburgh, Martha Plimpton. Duración: 111 minutos.
Diana Sullivan é unha prestixiosa xornalista de Nova York. Xunto á súa problemática filla Grace trasládase a Louisiana. A súa intención é visitar uns familiares afastados, en concreto a súa curmá Ruth, unha muller de infancia difícil casada aos 12 anos e con tres fillos. Diana e Grace descobren neste sur do país un mundo estraño, ata perigoso, pero que mostra tamén o poder da natureza e da tradición. O lendario crítico Roger Ebert falou dela como “un dos grandes filmes visionarios”. Relato singular, cheo de humor e presidido por unha atmosfera suxestiva e misteriosa, obtivo o premio á mellor actriz para Barbara Hershey no Festival de Cannes 1987.
Xoves 10 de outubro (18.00 e 20.30 horas)
THE INNER CIRCLE / EL CÍRCULO DEL PODER
Dirección: Andrei Konchalovsky. Guión: Anatoli Usov e Andréi Konchalovsky. Produción: Mosfilm, Numero Uno Internacional e Columbia. Fotografía: Ennio Guarnieri. Intérpretes: Tom Hulce, Bob Hoskins, Lolita Davidovich. Duración: 102 minutos.
Crónica da vida de Ivan Sanshin, un leal cidadán soviético, oficial da KGB que foi o operador cinematográfico de Stalin, contada desde a súa perspectiva. Filmada no Kremlin e inspirada en feitos reais, o regreso a Rusia de Konchalovsky reflicte un fragmento interesante e pouco coñecido da intensa historia do século XX. Presentada no Festival de Berlín 1992.
Venres 11 de outubro (18.00 e 20.30 horas)
GLYANETS / THE GLOSS
Dirección: Andréi Konchalovsky. Guión: Andréi Konchalovsky e Dunya Sminova. Produción: The Andrei Konchalovsky Production Center, Studio Canal, Cadran Productions e Motion Investment Group. Fotografía: María Solovyeva. Intérpretes: Ela Sanko, Yuris Lautsinsh. Duración: 118 minutos.
Unha moza de provincias viaxa a Moscova co soño de se converter en modelo. Logo de moitos esforzos, logra facerse un oco no luxoso mundo da moda que, máis tarde, se revelará menos fascinante do que aparenta.
Histórico Seleccionar mes Setembro 2022 Agosto 2022 Xullo 2022 Xuño 2022 Maio 2022 Abril 2022 Marzo 2022 Febreiro 2022 Xaneiro 2022 Decembro 2021 Novembro 2021 Outubro 2021 Setembro 2021 Agosto 2021 Xullo 2021 Xuño 2021 Maio 2021 Abril 2021 Marzo 2021 Febreiro 2021 Xaneiro 2021 Decembro 2020 Novembro 2020 Outubro 2020 Setembro 2020 Agosto 2020 Xullo 2020 Xuño 2020 Maio 2020 Abril 2020 Marzo 2020 Febreiro 2020 Xaneiro 2020 Decembro 2019 Novembro 2019 Outubro 2019 Setembro 2019 Xuño 2019 Maio 2019 Abril 2019 Marzo 2019 Febreiro 2019 Xaneiro 2019 Decembro 2018 Novembro 2018 Outubro 2018 Setembro 2018 Agosto 2018 Xuño 2018 Maio 2018 Marzo 2018 Febreiro 2018 Xaneiro 2018 Decembro 2017 Novembro 2017 Outubro 2017 Xuño 2017 Marzo 2017 Febreiro 2017 Xaneiro 2017 Decembro 2016 Novembro 2016 Outubro 2016 Setembro 2016 Xullo 2016 Xuño 2016 Maio 2016 Abril 2016 Marzo 2016 Febreiro 2016 Xaneiro 2016 Decembro 2015 Novembro 2015 Outubro 2015 Setembro 2015 Xullo 2015 Xuño 2015 Maio 2015 Abril 2015 Marzo 2015 Febreiro 2015 Xaneiro 2015 Decembro 2014 Novembro 2014 Outubro 2014 Setembro 2014 Agosto 2014 Xullo 2014 Xuño 2014 Maio 2014 Abril 2014 Marzo 2014 Febreiro 2014 Xaneiro 2014 Decembro 2013 Novembro 2013 Outubro 2013 Setembro 2013 Agosto 2013 Xullo 2013 Xuño 2013 Maio 2013 Abril 2013 Febreiro 2013 Xaneiro 2013 Decembro 2012 Novembro 2012 Outubro 2012 Setembro 2012 Agosto 2012 Xullo 2012 Xuño 2012 Maio 2012 Abril 2012 Marzo 2012 Febreiro 2012 Xaneiro 2012 Decembro 2011 Novembro 2011 Outubro 2011 Setembro 2011 Agosto 2011 Xullo 2011 Xuño 2011 Maio 2011 Abril 2011 Marzo 2011 Febreiro 2011 Xaneiro 2011 Decembro 2010 Novembro 2010 Outubro 2010 Setembro 2010 Agosto 2010 Xullo 2010 Xuño 2010 Maio 2010 Abril 2010 Marzo 2010 Febreiro 2010 Xaneiro 2010 Decembro 2009 Novembro 2009 Outubro 2009 Setembro 2009 Agosto 2009 Xullo 2009 Xuño 2009 Maio 2009 Abril 2009 Marzo 2009 Febreiro 2009 Xaneiro 2009 Decembro 2008 Novembro 2008 Outubro 2008 Setembro 2008 Agosto 2008 Xullo 2008 Xuño 2008 Maio 2008 Abril 2008 Marzo 2008 Febreiro 2008 Xaneiro 2008 Decembro 2007 Novembro 2007 Outubro 2007 Xullo 2007 Xuño 2007 Maio 2007 Abril 2007 Marzo 2007 Febreiro 2007 Xaneiro 2007 Decembro 2006 Novembro 2006 Outubro 2006 Setembro 2006 Agosto 2006 Xuño 2006 Marzo 2006 Febreiro 2006 Xaneiro 2006 Decembro 2005 Novembro 2005 Outubro 2005 Setembro 2005 Xullo 2005 Xuño 2005 Maio 2005 Abril 2005 Marzo 2005 Febreiro 2005 Xaneiro 2005 Decembro 2004 Novembro 2004 Setembro 2004 Xullo 2004 Xuño 2004 Maio 2004 Decembro 2001
Premios María Luz Morales
Centro Ágora, Lugar da Gramela, 17 15010 A Coruña info@academiagalegadoaudiovisual.gal 981 227 701 / 981 208 393
Horario de atención ao público: de luns a venres de 9:00 a 16:00
Horario de verán (de xuño a setembro): de luns a venres de 9.00 a 15.00h
Páxina web creada por cleventy.com